המושל הכללי של אוסטרליה

המושל הכללי של אוסטרליה (באנגלית: Governor-General of Australia) הוא נציג הכתר באוסטרליה, ומייצג את זכויותיו של המונרך ביבשת ואת הסמכות המבצעת של חבר העמים הבריטי. הוא בעל סמכויות טקסיות וחוקתיות בממשלה הפדרלית. המושלת הכללית המכהנת כיום היא סם מוסטין. בין סמכויותיו של המושל הכללי של אוסטרליה נמנות מינוי שגרירים, שרי ממשלה, שופטים, הענקת הסכמה מלכותית להקמת ממשלה (במסגרת שיטת הממשל של מלוכה חוקתית), קביעת מועד בחירות והענקת אותות הכבוד הרשמיים של אוסטרליה. פרט לכך, המושל הכללי הוא המושל של טריטוריית הבירה האוסטרלית, שמעמדה דומה לזה של מדינות אוסטרליה. מעמדו של המושל הכללי מוגדר במסגרת חוקת אוסטרליה, בה נכתב: "המושל הכללי ממונה על ידי המלכה, ויהיה נציגהּ בחבר העמים..." — חוקת אוסטרליה אף על פי שלמושל הכללי כוחות רבים בחוק, הוא כפוף על פי המסורת לשיטת וסטמיניסטר, בה כל פעולותיו נעשות לאחר ייעוץ והמלצה של הרשות המבצעת, בפרט ראש ממשלת אוסטרליה. בתהליך מינוי ראש ממשלה חדש, המושל הכללי מחויב על פי המסורת להתחשב בהמלצתם של חברי בית הנבחרים של אוסטרליה. למושל הכללי סמכויות טקסיות נרחבות. בהיותו באוסטרליה, הוא משתתף באירועים ממלכתיים רבים, מעניק פרסים, מעודד מיזמים לטובת החברה ומייצג את המלכה באירועים רלוונטיים. בצאתו מאוסטרליה, הוא משתתף כנציג היבשת בטקסים בינלאומיים ומכובד כראש מדינה. מעון המושל הוא בית הממשלה, מאתרי הממשל הבולטים בקנברה, בירת אוסטרליה, והוא מקום מגוריו הרשמי והראשי של המושל הכללי. מעון רשמי שני הוא בית האדמירליות בסידני. במהלך ביקור רשמי של המושל הכללי במדינות אוסטרליה האחרות, יתארח המושל הכללי ופמלייתו בבית המושל המקומי. למושל הכללי סגל רשמי, המלווה אותו בכל פעילותיו ומוסדר בחוק. ראש הסגל נושא במשרת המזכיר הרשמי למושל הכללי של אוסטרליה, וזו אחת מהמשרות המנהליות הראשיות במדינה. כיום מכהן בתפקיד המזכיר הרשמי מרק פרייזר. אוסטרליה התקדמה ממשטר אבסולוטי של מושל אחד ב-1788 (דאז, קפטן ארתור פיליפ) למשטר פדרלי במהלך יותר ממאה שנים. רשמית, המושל הכללי הראשון של אוסטרליה, ג'ון הופ, מונה בשנת 1901, כ-113 שנה לאחר ייסוד המושבה האירופאית ביבשת. המושל הכללי קוסגרוב, המכהן משנת 2014 הוא המושל הכללי ה-26. בממוצע שירת כל מושל כללי כ-4 שנים, אך התקופה הנפוצה היא כחמש שנים. על פי חוק, תקופת שלטונו של מושל כללי נקבעת לפי רצון מלך אוסטרליה, ואינה תחומה בזמן. מושלים כלליים בעבר שירתו בתפקידם בין תקופה של שנה ויום (ויליאם מוריסון) ועד תשע שנים ושבוע (אלכסנדר הור-רות'בן). נהוג כי כל מושל כללי חדש מושבע בו ביום שהמושל הכללי המכהן פורש מתפקידו. בחירתו של מושל כללי חדש נמצאת בתחום סמכותו ואחריותו של ראש ממשלת אוסטרליה. זה מתייעץ עם חברי ממשלתו ולעיתים עם בית הנבחרים של אוסטרליה, ולבסוף עם המלך על מנת לקבל את אישורו הרשמי. המלך יכול לסרב להמלצת ראש הממשלה, אך הצעד חריג ביותר, ובוצע לאחרונה ב-1930, אז דחה המלך ג'ורג' החמישי את מועמדותו של סר אייזק אייזקס. במקרה תאורטי זה יכול המלך לבקש המלצה אחרת או למנות נציג מטעמו ללא כל המלצה. לאחר שנתן המלך את הסכמתו למינוי, מפורסמת הודעה רשמית על המושל הכללי החדש, לרוב מספר חודשים בטרם פרישתו של המושל הכללי המכהן. במהלך פרק הזמן הזה, נודע הממונה הטרי כמושל הכללי המיועד של אוסטרליה. טקס ההסמכה של המושל הכללי הנכנס מתבצע בסנאט אוסטרליה, בו נשבע המושל הכללי אמונה לכתר בפני נשיא בית המשפט העליון של אוסטרליה. במהלך כהונתו של המושל, יש לפנות אליו ולבת זוגו (או כאשר מכהנת אישה בתפקיד, למושלת הכללית ובן זוגה) בתואר הוד רוממותו (His Excellency). התואר אינו ניתן לכל החיים, ונלקח מהמושל הכללי עם פרישתו מהתפקיד. בעבר היו המושלים הכלליים בני אצולה או בעלי תוארי אבירות, ואלו היו מיוחסים אליהם לאחר פרישתם; המושלת הכללית ברייס, שכיהנה בתפקיד בין השנים 2009–2014, אינה בעלת תואר מוקדם, ולפיכך לא יכלה לשמור על תואר כבוד לאחר פרישתה. היסטוריה חוקתית של אוסטרליה היסטוריה של אוסטרליה המשנה למושל אוסטרליה מושל כללי מושלי מדינות אוסטרליה אתר האינטרנט הרשמי של המושל הכללי של אוסטרליה (באנגלית אוסטרלית)